Liebru Taljan Il-Liebru Taljan jew Liebru Korsikan, magħruf xjentifikament bħala Lepus corsicanus huwa speċi ta' mammiferu plaċentat tal-familja Leporidae ("leporidu"), fl-ordni Lagomorpha ("lagomorfu"), nattiv tal-kontinent ta' l-Ewropa, endemiku ta' l-Italja. Dan il-liebru huwa speċi mifruxa fil-penisula Taljana, b' distribuzzjoni miċ-ċentru sa Nofs in-nhar ta' l-Italja fejn ħafna drabi jaqsam l-abitat mal-Liebru Ewropew "Lepus europaeus" (speċi introdotta mil-bniedem bħala skop ta' kaċċa), fil-gżira ta' Sqallija fejn jidher komuni b' popolazzjoni stabli, b'distribuzzjoni kontinwa u fil-gżejjer ta' Elba u Korsika fejn kien ġie introdott mill-bniedem. Il-Liebru Taljan "Lepus corsicanus" għal żmien twil kien meqjus bħala sottospeċi tal-Liebru Ewropew "Lepus europaeus. Dan il-liebru huwa 1 minn 10 speċi li qegħdin ikklassifikati fis-sottoġeneru "Eulagos" u m' hemm 'l ebda sottospeċi rikonoxxuta. "Lepus europaeus corsicanus" huwa sinonimu jew l-istess bħal u jirreferi għal "Lepus corsicanus" ta' De Winton, 1898.